Bok, Hanna deel babanuusBok van Blerk en Hanna Grobler. Hanna Grobler, aktrise en vrou van die bekende Afrikaanse sanger Bok van Blerk, het Dinsdag bekend gemaak dat sy swanger is met ŉ dogtertjie. Die egpaar het ook ŉ seuntjie, Samuel, wat in Desember 2016 gebore is, en ŉ dogtertjie, Yamila, wat in Mei 2018 gebore is. Grobler, ook ŉ kranige kunstenares en uitvoerende hoof van die Hanna Charity and Empowerment Fund, het Dinsdag ŉ foto op Instagram gedeel van pienk konfetti wat om haar voete gestrooi is. “It’s a girl … #sussie #babyontheway #ohhappyday,” het sy by die foto geskryf en vir Van Blerk daarby ingesluit. Talle bekendes het die egpaar gelukgewens met die nuus van die jongste spruit. “Geluk, liefste Hanna! Ek is so bly vir julle, dogtertjies is ŉ fees,” het die aktrise Rolanda Marais geskryf. “So opgewonde saam met julle,” het die sangeres Karlien van Jaarsveld gesê. Afrikaans is Groot het ook die egpaar gelukgewens op sosiale media. “Baie geluk aan Bok van Blerk en sy vroutjie, Hanna Grobler, met die wonderlike nuus van julle babadogtertjie wat op pad is. Ons is baie opgewonde saam met julle.” Dit is nie bekend wanneer die baba haar opwagting sal maak nie. Hanna Grobler het Dinsdag dié foto op Instagram gedeel.